### Beslutningstema

Der skal i denne sag prioriteres projekter fra den supplerende ansøgningsrunde for VE projekter (VE2025), som ønskes fremmet til yderligere behandling og potentiel igangsætning af planlægning.

### Historik

Kommunalbestyrelsen besluttede den 27. marts 2025 at igangsætte en ny ansøgningsrunde (VE2025) for vedvarende energi projekter.

Ansøgningsrunden var åben i perioden fra 2. april til 7. maj.

### Sagsfremstilling

I den nyligt afsluttede supplerende ansøgningsrunde for vedvarende energiprojekter (VE2025), er der modtaget 24 ansøgninger.

Der skal i denne sag prioriteres et udvalg af projekter. Disse vil sammen med den igangværende planlægning på 73 vindmøller udgøre den samlede indsats for opsætning af vindmøller indenfor den politisk aftalte ramme.

Ansøgninger og bilag til ansøgninger er vedhæftet sagen.

Herudover vedhæftes to oversigtskort, en oversigt over den nuværende projektportefølje, en oversigt over de nye ansøgte projekter samt en screening udført af planafdelingen.

For denne ansøgningsrunde vil der også blive foretaget en ny proces før igangsætningen, som er beskrevet i vedlagte notat. Det omfatter, at de i denne sag prioriterede projekter, skal aflevere en realiserbar tidsplan for planlægningsprocessen med fastsætte milepæle, hvor tidsplanen er bindende. Hvis tidsplanen ikke overholdes betragtes projekterne som ophørt, hvis ikke der er væsentlige gyldige argumenter for udskydelser. Dette kan være udefrakommende krav, som ikke kendes i dag.

Når den realiserbare tidsplan er afleveret, forelægges projekterne igen til politisk beslutning om igangsætning af planlægningen for projekterne.

Klima-, Vækst- og Udviklingsudvalgets indstilling ved foreligge til Økonomiudvalgsmødet.

### Lovgrundlag

Planloven

### Indstilling Fagchefen for Plan, Klima og Udvikling indstiller,

at der prioriteres hvilke projekter, der skal gå videre til yderligere forberedende sagsbehandling,

at de prioriterede projekter skal udarbejde en realiserbar bindende tidsplan, som forelægges til fornyet politisk beslutning inden igangsætning af den egentlige planlægningen, og

at indstillingen videresendes til Kommunalbestyrelsen.

**Beslutning fra Klima, Vækst- og Udviklingsudvalget, den 16. juni 2025, pkt. 3:**

Udvalget anbefaler,

at samtlige projekter går videre til yderligere forberedende sagsbehandling før endelig prioritering inden for rammen,

at projektudviklere gennemfører en borgerinddragende proces for hvert projekt,

at de vejledende afstemninger gennemføres i forlængelse af den borgerinddragende proces, og

at herefter forelægges sagen inden udgangen af 2025 til fornyet politisk beslutning inden igangsætning af den egentlige planlægning, hvor den oprindelige ramme på op til 125 vindmøller og min. 3 vindmøller pr. projekt stadig er gældende.

**Økonomiudvalgets beslutning den 19. juni 2025, pkt. 18:**

Indstillingen anbefales.

Verner Laursen kan ikke følge indstillingen.

### Beslutning

Indstillingen godkendt.

Liste C, Verner Laursen (O) og Carla Madsen (løsgænger) kan ikke følge indstillingen.